Pa skuldig ná hy eie kind vermoor(Argieffoto) ŉ Pa van Soshanguve in Pretoria is Woensdag deur ŉ hof skuldig bevind nadat hy sy peuter vermoor het en probeer het om dieselfde met sy ander twee seuns te doen. Die kinders is onderskeidelik twee, agt en 11 jaar oud. Hy is ook skuldig bevind aan die verkragting van sy gewese lewensmaat wat ook die seuns se ma is. Lumka Mahanjana, woordvoerder van die Nasionale Vervolgingsgesag (NVG), sê die man het in die Pretoria-landdroshof verskyn op aanklagte van moord, verkragting en twee klagte van poging tot moord. Sy naam is nie algemeen bekend gemaak nie in ŉ poging om die slagoffers se identiteite te beskerm. Die kinders het self teen hul pa in die hof getuig. Volgens Mahanjana het die ma van die seuns, wat tussen 2004 en 2018 in ŉ verhouding met die beskuldigde was, in Januarie 2019 ŉ beskermingsbevel teen die man gekry. “Hy het egter die bevel verontagsaam deur kort daarna by haar woning in te breek, haar aan te rand en te verkrag.” Die slagoffer is kort daarna deur die man se familie beveel om die aanklagte van verkragting wat sy teen hom aanhangig gemaak het, te laat vaar. Sy het geweier om gehoor te gee daaraan. In Augustus van dieselfde jaar het die beskuldigde sy drie seuns by hul grootouers se woning gaan haal en na sy eie huis geneem. “Op pad na sy huis toe het hy die kinders vergiftigde worsies gegee om te eet. Die 11-jarige het egter geweier om daarvan te eet, waarna die pa hom aangerand het. Hy is toe gedwing om van die worsies te eet,” sê Mahanjana. “Met hul aankoms by die huis het die kinders siek geraak. Die man het die kinders se ma gebel en haar in kennis gestel dat hy van plan is om hulle te vermoor.” Die ma het haar noodgedwonge na die man se huis gehaas waar sy die lewelose liggaam van haar tweejarige seun aangetref het. Die polisie is ontbied, terwyl die ander twee kinders na ŉ hospitaal geneem is. Die beskuldigde is op dieselfde dag in hegtenis geneem nadat polisiebeamptes hom by ŉ treinstasie aangetref het. Hy het hier probeer om homself om die lewe te bring. Die hof het Woensdag aangevoer dat die beskuldigde se getuienis tydens die verhoor ongeloofwaardig was, maar dat dié van die kinders eerlik en opreg was. Die man sal tussen 7 en 11 November weer in die hof verskyn vir sy vonnisoplegging.